stanford-oval/wikipedia huggingface dataset:
מטאוש קליך
קריירת מועדונים > לידס יונייטד > חזרה ללידס

לאחר ששב ללידס לקראת פתיחת משחקי ההכנה לעונת 2018/2019 תחת מאמנה החדש מרסלו בייאלסה, שיחק קליך במשחק הידידות שנערך ב-20 ביולי 2018 מול יורק סיטי והסתיים בתיקו 1-1. ב-5 באוגוסט כבש קליך את שערו הראשון בליגה במשחק הפתיחה של העונה מול סטוק סיטי, שהסתיים בניצחונה של לידס בתוצאה 1–3, משחקו הרשמי הראשון בקבוצה לאחר שבעה חודשים. בשבוע שלאחר מכן, ב-11 באוגוסט, הבקיע קליך בפעם השנייה ברציפות, בניצחון 1–4 על דרבי קאונטי, ולאחר שכבש מול נוריץ' סיטי ב-25 באוגוסט את שערו השלישי בחמישה משחקים, זומן קליך לראשונה לאחר ארבע שנים לסגל נבחרת פולין.
ב-28 באפריל 2019 כבש קליך שער שנוי במחלוקת (שהיה התשיעי שלו לעונה). במהלך משחק מול אסטון וילה, שהסתיים בתיקו 1-1, שכב אחד משחקני וילה פצוע על הדשא. הכדור הגיע אל קליך, שבמקום להוציא את הכדור החוצה התקדם וכבש שער. על המגרש התפתחה מהומה, כשמספר משחקני וילה התעמתו עם קליך ועם פטריק במפורד שהיה לידו. שחקנים נוספים משתי הקבוצות הצטרפו לעימות, והתפזרו רק לאחר התערבות השופט, סדרנים ושחקנים אחרים. בסופו של דבר הורחק שחקן אסטון וילה אנואר אל-ע'אזי בכרטיס אדום ישיר (שבוטל לאחר מכן על ידי התאחדות הכדורגל האנגלית, שהשעו במקומו את במפורד לשני משחקים, באשמת התחזות), ומאמן לידס, מרסלו בייאלסה, החליט להורות לשחקניו לאפשר לשחקני וילה לכבוש ללא הפרעה שער שוויון. בשל כך איבדה לידס את הסיכוי לסיים את העונה במקום השני ולהעפיל אוטומטית לפרמייר ליג.
ב-28 באפריל, בטקס השנתי שערכה הקבוצה, נבחר השער שכבש קליך בספטמבר מול שפילד ונסדיי לשער העונה של לידס יונייטד. ב-5 במאי כבש קליך את שערו העשירי לעונה, בהפסד קבוצתו 2–3 לאיפסוויץ' טאון.
במהלך עונת 2018/2019 שיחק קליך ב-50 משחקים, הבקיע עשרה שערים ובישל תשעה, היחיד מבין שחקני הסגל שהיה כשיר לכל אורך העונה. לידס סיימה את העונה הסדירה במקום השלישי בליגה לאחר הפסד קריטי לוויגאן את'לטיק ב-10 באפריל. משחקי חצי-גמר הפלייאוף נערכו מול דרבי קאונטי שסיימה את העונה הסדירה במקום השישי, כשקליך פותח בהרכב, אך לאחר ניצחון 0–1 במשחק הראשון שהתקיים בפרייד פארק, הפסידה לידס באלנד רואד בתוצאה 2–4, ו-3–4 בסיכום שני המשחקים. דרבי קאונטי העפילה לגמר הפלייאוף, בו הפסידה לאסטון וילה.
קריירת מועדונים > לידס יונייטד > עונת 2019/2020

קליך הבקיע את שערו הראשון לעונת 2019/2020 ב-13 באוגוסט, במסגרת גביע הפוטבול ליג, בניצחון 0–3 על סלפורד סיטי. קליך הבקיע את שערו השני לעונה, והראשון במסגרת הליגה, בניצחון קבוצתו על ברנסלי ב-15 בספטמבר 2019.
ב-9 בנובמבר 2019 חתם קליך על חוזה חדש לארבע וחצי שנים נוספות בלידס. עד למשחק שלפני האחרון של אותה עונה, פתח קליך בכל משחקי הליגה בהם שותף, 92 משחקים, מאז שהתחיל בייאלסה לאמן את הקבוצה ב-2018. ב-30 בנובמבר כבש קליך צמד בניצחון 0–4 על מידלסברו, שהעמיד את לידס במקום הראשון בליגה והיה ניצחונה החמישי ברציפות. על שערו השני במשחק זכה קליך בתואר שער החודש של נובמבר.
לאחר שמשחקי הליגות באנגליה הופסקו במרץ 2020 בשל התפרצות נגיף הקורונה, חודשה הליגה ביוני, וקליך ולידס העפילו לפרמייר ליג ואף זכו באליפות הצ'מפיונשיפ ביולי, לאחר סיום מוצלח של העונה.
קריירת מועדונים > לידס יונייטד > עונת 2020/2021

קליך ערך את הופעת הבכורה שלו בפרמייר ליג ב-12 בספטמבר 2020, במשחק פתיחת העונה מול האלופה, ליברפול, שהסתיים בהפסד בתוצאה 3–4, והבקיע את השער השלישי לזכות לידס. במשחק השני של העונה, ב-19 בספטמבר, בניצחון 3–4 על פולהאם, כבש קליך פעם נוספת, בבעיטת עונשין, ובנוסף בישל את אחד השערים. קליך בישל גם במשחק בו ניצחה לידס 0–3 את אסטון וילה והבקיע בבעיטת עונשין נוספת בהפסד קבוצתו 1–2 לווסטהאם יונייטד.
קריירת מועדונים > לידס יונייטד > עונת 2021/2022

קליך פתח בהרכב במשחק הבכורה של לידס יונייטד לעונת 2021/2022 ב-14 באוגוסט 2021, שהסתיים בהפסד 5–1 למנצ'סטר יונייטד. את שערו הראשון לעונה הבקיע קליך שבוע לאחר מכן, במשחק מול אברטון, שהסתיים בתוצאה 2–2.
קריירת מועדונים > לידס יונייטד > עונת 2022/2023

קליך נכנס כמחליף להופעת הבכורה שלו לעונת 2022/2023 ב-6 באוגוסט 2022, במשחק הראשון של העונה, בו ניצחה לידס את וולברהמפטון וונדררס בתוצאה 1–2. ב-24 באוגוסט פתח קליך לראשונה בהרכב וגם הבקיע את שעריו הראשונים לעונה, כאשר כבש צמד בניצחון 1–3 על ברנסלי במסגרת הסיבוב השלישי של גביע הפוטבול ליג.
קריירת מועדונים > די. סי. יונייטד

ב-12 בינואר 2023 חתם קליך לשנתיים בדי. סי. יונייטד מה-MLS.
קריירה בינלאומית

לאחר ששיחק בכל המסגרות הצעירות של פולין, ערך קליך ב-5 ביוני 2011 את הופעת הבכורה שלו בנבחרת כמחליף במשחק ידידות מול ארגנטינה, שהסתיים בניצחון נבחרתו 1–2. ב-14 באוגוסט 2013 פתח קליך בהרכב בפעם הראשונה ואף הבקיע את שער הבכורה שלו בנבחרת, במשחק ידידות מול דנמרק.
ב-27 באוגוסט 2018 זומן קליך לסגל לקראת צמד המשחקים מול איטליה ואירלנד על ידי מאמן הנבחרת יז'י בז'נצ'ק, ארבע שנים מאז הזימון הקודם שלו, בזכות הופעותיו הטובות בחמשת המשחקים הראשונים של עונת 2018/2019. ב-7 בספטמבר פתח קליך בהרכב נבחרתו במשחק ליגת האומות מול איטליה, שהסתיים בתיקו 1-1. ב-11 בספטמבר נכנס כמחליף במשחק הידידות מול אירלנד וכבש את שער השוויון בדקה ה-87, השני שלו במדי הנבחרת.
חיים אישיים

אביו של קליך, וויצ'ך, היה גם הוא כדורגלן ששיחק ב-84 משחקים בליגה הפולנית הראשונה, וכיום משמש כמאמן ילדים בקרקוביה קרקוב. אימו, מלגוז'טה, היא מורה לחינוך גופני אשר זכתה במדליית ארד באליפות פולין באתלטיקה בריצת 800 מטרים. אחותו, מאיה, היא שחיינית תחרותית.
סטטיסטיקות קריירה

מעודכן ל-16 ביולי 2023
| מועדון | עונה | ליגה | ליגה> הופעות | ליגה> שערים | גביע> הופעות | גביע> שערים | גביע הליגה> הופעות | גביע הליגה> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- |
| קרקוביה קרקוב | 2008/2009 | ליגת העל הפולנית | 5 | 0 | 0 | 0 | 0 | 0 | 0 | 0 | 5 | 0 |
| קרקוביה קרקוב | 2009/2010 | ליגת העל הפולנית | 21 | 1 | 0 | 0 | — | — | — | — | 21 | 1 |
| קרקוביה קרקוב | 2010/2011 | ליגת העל הפולנית | 27 | 4 | 2 | 0 | — | — | — | — | 29 | 4 |
| קרקוביה קרקוב | סה"כ | סה"כ | 53 | 5 | 2 | 0 | — | — | — | — | 55 | 5 |
| וולפסבורג II | 2011/2012 | הליגה האזורית הצפונית | 9 | 1 | — | — | — | — | — | — | 9 | 1 |
| וולפסבורג II | 2012/2013 | הליגה האזורית הצפונית | 3 | 0 | — | — | — | — | — | — | 3 | 0 |
| וולפסבורג II | סה"כ | סה"כ | 12 | 1 | — | — | — | — | — | — | 12 | 1 |
| זוולה (השאלה) | 2012/2013 | ליגת העל ההולנדית | 13 | 2 | 1 | 0 | — | — | — | — | 14 | 2 |
| זוולה | 2013/2014 | ליגת העל ההולנדית | 30 | 4 | 4 | 0 | — | — | — | — | 34 | 4 |
| וולפסבורג II | 2014/2015 | הליגה האזורית הצפונית | 6 | 3 | — | — | — | — | — | — | 6 | 3 |
| קייזרסלאוטרן | 2014/2015 | הבונדסליגה השנייה | 5 | 1 | 0 | 0 | — | — | — | — | 5 | 1 |
| קייזרסלאוטרן | 2015/2016 | הבונדסליגה השנייה | 16 | 3 | 2 | 0 | — | — | — | — | 18 | 3 |
| קייזרסלאוטרן | סה"כ | סה"כ | 21 | 4 | 2 | 0 | — | — | — | — | 23 | 4 |
| קייזרסלאוטרן II | 2014/2015 | הליגה האזורית הדרום-מערבית | 2 | 0 | — | — | — | — | — | — | 2 | 0 |
| קייזרסלאוטרן II | 2014/2015 | הליגה האזורית הדרום-מערבית | 2 | 0 | — | — | — | — | — | — | 2 | 0 |
| קייזרסלאוטרן II | סה"כ | סה"כ | 4 | 0 | — | — | — | — | — | — | 4 | 0 |
| טוונטה | 2016/2017 | ליגת העל ההולנדית | 29 | 6 | 1 | 0 | — | — | — | — | 30 | 6 |
| לידס יונייטד | 2017/2018 | פוטבול ליג צ'מפיונשיפ | 4 | 0 | 1 | 0 | 4 | 0 | — | — | 9 | 0 |
| לידס יונייטד | 2018/2019 | פוטבול ליג צ'מפיונשיפ | 46 | 10 | 0 | 0 | 2 | 0 | 2 | 0 | 50 | 10 |
| לידס יונייטד | 2019/2020 | פוטבול ליג צ'מפיונשיפ | 45 | 6 | 1 | 0 | 1 | 1 | — | — | 47 | 7 |
| לידס יונייטד | 2020/2021 | פרמייר ליג | 35 | 4 | 1 | 0 | 0 | 0 | — | — | 36 | 4 |
| לידס יונייטד | 2021/2022 | פרמייר ליג | 33 | 1 | 1 | 0 | 3 | 0 | — | — | 37 | 1 |
| לידס יונייטד | 2022/2023 | פרמייר ליג | 14 | 0 | 0 | 0 | 2 | 2 | — | — | 16 | 2 |
| לידס יונייטד | סה"כ | סה"כ | 178 | 21 | 3 | 0 | 12 | 3 | 2 | 0 | 195 | 24 |
| אוטרכט (השאלה) | 2017/2018 | ליגת העל ההולנדית | 16 | 1 | 0 | 0 | — | — | — | — | 16 | 1 |
| די. סי. יונייטד | 2022/2023 | MLS | 23 | 2 | 1 | 0 | — | — | — | — | 24 | 2 |
| סה"כ בקריירה | סה"כ בקריירה | סה"כ בקריירה | 384 | 47 | 14 | 0 | 12 | 3 | 2 | 0 | 414 | 50 |
↑  הופעות בשלב הפלייאוף של הצ'מפיונשיפ
תארים > קבוצתיים

הגביע ההולנדי (1): 2013/2014
פוטבול ליג צ'מפיונשיפ (1): 2019/2020
תארים > אישיים

שער העונה של לידס יונייטד: 2019/2020
ע'ולאם-רזא פהלווי

ע'ולאם-רזא פהלווי (בפרסית: غلامرضا پهلوی; 15 במאי 1923–7 במאי 2017) היה נסיך איראני ובן לשושלת פהלווי, בנו של רזא שאה ואחיו למחצה של מוחמד רזא פהלווי, השאה האחרון של איראן.
לאחר מותה של אחותו למחצה אשרף פהלווי ב-7 בינואר 2016, ע'ולאם-רזא נשאר הצאצא החי האחרון של רזא פהלווי. הוא התגורר בפריז עם משפחתו. ב-7 במאי 2017 נפטר ע'ולאם-רזא בגיל 93, שמונה ימים לפני יום הולדתו ה-94.
ביוגרפיה

פהלווי נולד ב-15 במאי 1923 בפרס. הוא היה ילדו החמישי (ובנו השלישי) של רזא שאה, מייסד שושלת פהלווי באיראן. אמו, טוראן (קמר אל-מולכ) אמיר סולימאני, התייחסה לשושלת קאג'אר שהודחה בשנת 1925. היא הייתה בתו של אציל קאג'ארי, עיסא מג'ד א-סלטאנה. היא הייתה גם נכדתו של מהדי קולי מג'ד-י דוולה, דודו של נאצר אל-דין שאה. הוריו של ע'ולאם-רזא נישאו בשנת 1922, והתגרשו זמן קצר לאחר לידתו בשנת 1923.
ע'ולאם-רזא קיבל חינוך יסודי באיראן וחינוך תיכוני בשווייץ. בשנת 1936, הוא חזר לאיראן ולמד בבית ספר צבאי. הוא ליווה את אביו, רזא שאה, בגלותו במאוריציוס כאשר נאלץ לוותר על כסאו בספטמבר 1941. בעקבות התפטרותו של רזא שאה, נציגי בריטניה ורוסיה ניסו להושיב את ע'ולאם-רזא על כס המלכות, תוך עקיפת נסיך הכתר מוחמד רזא, לאחר שמאמציהם להדיח את שושלת פהלווי ולהשיב את שושלת קאג'אר נכשלו. גם ניסיון זה לא עלה בידם. ע'ולאם-רזא סיים את לימודיו באוניברסיטת פרינסטון. עם חזרתו לאיראן הוא הצטרף למכללה להכשרת קצינים כדי לרכוש קריירה צבאית. הוא פרש בדרגת תת-אלוף.
קריירה ופעילויות

ע'ולאם-רזא החל את הקריירה שלו בכוחות צבא איראן, במשרת המפקח הכללי. לאחר שמילא תפקידים שונים בצבא הוא קודם לדרגת לוטננט גנרל בשנת 1973.
בשנת 1955, הוא הפך לחבר הוועד האולימפי הבינלאומי. הוא גם שימש כנשיא הוועד האולימפי האיראני. הוא היה חבר המועצה המלכותית אשר שלטה באיראן במהלך ביקוריו הבינלאומיים של מוחמד רזא פהלווי.
בשנת 1973, הוא ואשתו ביקרו בסין ביקור רשמי טרם האמנת השגריר האיראני הראשון, עבאס ארם, שם. כנשיא הוועד האולימפי הלאומי, הוא תמך בהתנגדותה של סין להשתתפותה של טאיוואן במשחקים האולימפיים במונטריאול בשנת 1976.
עם זאת, הוא מעולם לא השתתף באופן פעיל בפוליטיקה האיראנית. בתקופת שלטונו של מחמד רזא פהלווי היו בבעלותו שטחי אדמה באיראן, והוא היה בעל מניות גדול בשש חברות.
חייו הפרטיים

ע'ולאם-רזא התחתן עם הומא אעלם ב-4 באפריל 1947 בטהראן. נולדו להם שני ילדים: מהרנאז (נולדה ב-4 בפברואר 1949), ובהמן (נולד ב-30 בינואר 1950). הם התגרשו בשנת 1956. בשנת 1962 התחתן בשנית עם מניז'ה ג'האן-באני בטהראן. ג'האן-באני היא נסיכה משושלת קאג'אר. לשניים נולדו שתי בנות (אד'ר-דוח'ת ומרים) ובן (בהראם).
ע'ולאם-רזא עזב את איראן לפני מהפכת 1979 יחד עם קרובי משפחה אחרים. הוא התיישב בפריז. מייד בעקבות המהפכה, איתאללה צאדק ח'לח'אלי, דיין ויו"ר בית המשפט המהפכני, הודיע לעיתונות כי גזר דין מוות הוטל על בני משפחת פהלווי, כולל ע'ולאם-רזא ונושאי תפקידים אחרים במשטר השאה. ע'ולאם-רזא נפטר בגיל 93 בבית החולים האמריקאי בפריז ב-7 במאי 2017.
בשנת 2005 פרסם ע'ולאם-רזא את הספר "אבי, אחי, מלכי איראן" (Mon père, mon frère, les Shahs d'Iran), בו הוא מתאר את חוויותיו ואת מחשבותיו בנוגע לעתידה של איראן. הספר יצא לאור בצרפתית ובפרסית.
הערות שוליים

↑  WILLIAM GRIMES, "Ashraf Pahlavi, Twin Sister of Iran’s Last Shah, Dies at 96", The New York Times, JAN. 8, 2016.
↑  רשימת בני שושלת קאג'אר
↑  Gholamali Haddad Adel, Mohammad Jafar Elmi, Hassan Taromi-Rad, eds. The Pahlavi Dynasty: An Entry from Encyclopaedia of the World of Islam, EWI Press, 2012, pp. 132-133.
↑  Cyrus Ghani, Iran and the Rise of the Reza Shah: From Qajar Collapse to Pahlavi Power, Tauris, 2000, p. 163 anf fn. 18.
↑  Fariborz Mokhtari, "No One Will Scratch My Back: Iranian Security Perceptions in Historical Context," Middle East Journal, 59/2 (2005), pp. 209-229.
↑  Mohammad Gholi Majd, Great Britain and Reza Shah, University Press of Florida, 2001, p. 320.
↑  Interviews with Gholam Reza Pahlavi, April 11, 1990 and August 21, 1991, Interviewer: Mahnaz Afkhami.
↑  E. Burke Inlow, Shahanshah: The Study Of Monarachy Of Iran, Motilal Banarsidass, 1979, p. 91.
↑  דפי מידע על המשחקים האולימפיים
↑  נאום ע'ולאם-רזא בפני ועד המשחקים האולימפיים
↑  "Developments of the Quarter: Comment and Chronology," Middle East Journal 4/1 (1950), pp. 83-93.
↑  John W. Garver, China and Iran: Ancient Partners in a Post-Imperial World, University of Washington Press, 2011, p. 308.
↑  "IOC put off decision on China issue," New Straits Times, 25 May 1975.
↑  The Rise and Fall of the Pahlavi Dynasty: Memoirs of Former General Hussein Fardust, 1988, p. 123.
↑  "105 Iranian firms said controlled by royal family," The Leader Post, 22 January 1979.
↑  "No Safe Haven: Iran's Global Assassination Campaign," Iran Human Rights Documentation Center.
↑  "ע'ולאם-רזא פהלווי הלך לעולמו," באתר BBC בפרסית, 7 במאי 2017
↑  Mon père, mon frère, les Shahs d'Iran: entretiens avec Son Altesse Impériale le prince Gholam-Reza Pahlavi, [Nantes] Normant c 2004, ISBN 2915685061.
↑  ‏סואדכוהי‏ (Q108933097)
↑  הבא בירושה אחרי רזא כורש עלי פהלווי, מקור: סדר הירושה בוויקיפדיה הצרפתית | הפריט שלו בוויקינתונים: ‏כאמיאר פהלווי‏ (Q109170741)
| --- | --- |
בקרת זהויות :  GND: 130620769  ISNI: 0000 0000 7844 2678  LCCN: no2004119409  SUDOC: 085184993  VIAF: 33110319   WorldCat (עם VIAF): 33110319
מערכת הפעלה

.
תרשים המציג את מקומה של מערכת ההפעלה במחשב מודרני
מערכת הפעלה היא תוכנה המנהלת את משאבי החומרה והתוכנה במחשב. בנוסף, מערכת ההפעלה מספקת את התשתית הנחוצה עבור הרצה של יישומי ההפעלה המתבצעת עם הדלקת המחשב, הנקראת אתחול. מערכת ההפעלה היא רכיב חיוני בכל מחשב, תפקידה הוא לגשר בין המשתמש לחומרה. המערכת הנפוצה ביותר עבור מחשבים היא Microsoft Windows, ולטלפונים חכמים – אנדרואיד.
מערכת ההפעלה מספקת שלושה ממשקים:
ממשק משתמש (User Interface).
ממשק עבור החומרה על ידי מנהלי התקנים.
ממשק תכנות היישומים (API).
ניתן למנות שלושה תפקידים עיקריים של מערכת ההפעלה:
הקצאת משאבי החומרה.
תזמון פעולות רכיבי החומרה ומרכיבי התוכנה.
העמדת תשתית משותפת ומסגרת מאורגנת של ממשק ושירותים למשתמש ולחבילות התוכנה.
חלקי מערכת הפעלה

פרק זה טעון עריכה. אנא תרמו לוויקיפדיה . ייתכן שתמצאו פירוט בדף השיחה. הסיבה היא: חסרים חלקים מהותיים (דרייברים, HAL, תכנות שירות), יש בלבול בין ממשק שורת פקודה ובין API, אין הבחנה בין ארכיטקטורות שונות (למשל ארכיטקטורה מונוליטית מול מיקרוקרנל), וכן שגיאות מהותיות (הסיבה, למשל, להפרדה בין מרחב מערכת למרחב משתמש *אינה* "תוכניות זדוניות".
החלקים העיקריים של מערכת הפעלה הם:
גרעין (Kernel) – שכבת התוכנה אשר אחראית על הקשר שבין שכבת התוכניות אל שכבת החומרה. היא גם אחראית על תגובה ראשונית לפסיקות חומרה או תוכנה (Interrupt Handling). בנוסף על הגרעין לתזמן את התוכניות הרצות על המעבדים על מנת שכל תוכנה תוכל לרוץ בזמן שנקבע לה (עם אשליה של תפעול מלא), כך שתוכניות לא יישארו "מורעבות" (כלומר, לא יקבלו זמן ריצה), ושתוכניות לא יגזלו לעצמן את כל משאבי המעבד.
ממשק תכנות יישומים (Application Programming Interface – API) – נותן למשתמש הקצה את האפשרות להריץ פקודות של מערכת ההפעלה. כדי לשמור על אבטחת המערכת ופעילותה התקינה, הרי שרוב הקריאות למערכת ההפעלה עוברות דרך שכבת תוכנה אשר מקשרת את תוכנת המשתמש אשר רצה לרוב ממרחב המשתמש (user space) למערכת ההפעלה עצמה. קריאות אלה הן קריאות מערכת (System Calls) והיא מאפשרת למערכת ההפעלה להגן על עצמה ועל החומרה מפני תוכנות אשר מנסות להשתמש בה ובמשאביה בצורה מוטעית, או לצרכים פסולים.
מנהל התקן (Driver) – תוכנת מחשב המתווכת בין מערכת ההפעלה ותוכנות מחשב שרצות בה, לבין החומרה של המחשב הכוללת במקרים רבים עכבר, מקלדת, התקני אחסון, כרטיס מסך, מדפסת, סורק, מצלמה ועוד.
ממשק משתמש

ממשק המשתמש הוא הדרך לתקשר בין המשתמש והמחשב, באמצעות הצגת נתונים למשתמש על צג לשם הפעלה של תוכנות וקבלת תוצאות מהן. מערכות ההפעלה מגיעות עם ממשק קונסולה (מעטפת פקודה), שהוא ממשק תווי (לרוב ברקע שחור) שבו אפשר לרשום פקודות למערכת ההפעלה (נקרא לרוב Terminal במערכות דמויות יוניקס, ו־Command line במערכות הפעלה של מיקרוסופט CMD וכו'.). ממשק זה קשה לתפעול עבור רוב המשתמשים ה"רגילים" שאינם טכנאים ומתכנתים והורגלו לעבוד בצורה כזו. דרך זו הייתה הדרך המועדפת לתקשורת אדם־מחשב עד אמצע שנות השמונים, ובמערכות הפעלה דמויות יוניקס היא עדיין פופולרית היום.
בשל הקושי והסרבול בתקשור עם מערכת ההפעלה באמצעות שורת הפקודה פותחו ממשקי משתמש גרפיים (GUI). לרוב מערכות ההפעלה המודרניות כיום יש ממשק משתמש גרפי, שמאפשר תצוגה של אותיות, סמלים וציורים, ותקשור אינטואיטיבי וקל של המשתמש עם מערכת ההפעלה. דוגמאות נפוצות לממשק משתמש גרפי נראות במערכות הפעלה כמו Windows של חברת מיקרוסופט, Mac OS מחברת אפל, ממשקים גרפיים חופשיים ללינוקס כמו KDE ו־GNOME, או סביבות לטלפונים חכמים כמו iOS ואנדרואיד. ממשקים גרפיים מאפשרים למשתמש הפשוט לשלוט בכל הנעשה במחשב בעזרת העכבר (או מסך המגע), המקלדת, בעזרת צלמיות (Icons), רכיבי מסך כמו לחצנים, תיבות טקסט, רשימות נגללות וכן הלאה. זאת ללא צורך לכתוב פקודות וללא ידע בשפת מחשב כל שהיא.
שורת הפקודה (CLI) מסוגלת לבצע כל פעולה שניתן לבצע באמצעות ממשק המשתמש הגרפי (GUI), וההבדל בין שני ערוצי התקשורת הללו עם המחשב הוא רק בנוחות המשתמש, ולא בפונקציונליות של דרך התקשורת.
יתרה מזאת, מערכות הפעלה רבות יודעות לשמור פרופיל משתמש המכיל התאמות אישיות והעדפות שהוא ביצע לממשק המשתמש, ובכך לשמור את ההגדרות האלו מהפעלה להפעלה ולייעל את השימוש במחשב.
עם זאת, ממשק גרפי איננו הממשק היחיד בין אדם למכונה. בעבר שימשו כרטיסים מנוקבים למסירת הוראות למחשב, באמצעות שפת מחשב שנועדה לכך, ומאוחר יותר מכונות דמויות מכונת כתיבה (Teletype). עם התפתחות הטכנולוגיה, מפותחות דרכים נוספות לממשקי חיבור בין האדם למחשב, כגון חיבור ישיר, ממשק דיבור וסינתוז קולי.
ממשק החומרה

ממשק החומרה הוא החלק במערכת ההפעלה המתרגם פעולות של רכיבי חומרה לשימוש התוכנה. למשל, הזזה של העכבר המייצרת אות חשמלי תתורגם לרצף נתוני תוכנה כך שהתוכנה תזיז את סמן העכבר למקום המתאים. כאשר משתמש פותח תוכנה חדשה, מערכת ההפעלה מעבירה לצג רשימה של הוראות להדלקה וכיבוי פיקסלים על מנת להציג את התמונה הנכונה.
ניהול ממשק החומרה מתבצע על ידי ליבת מערכת ההפעלה (Kernel), באמצעות רכיבים הנקראים מנהלי התקן (דרייברים). לכל רכיב חומרה (התקן) מתאים מנהל התקן המתרגם את הפקודות המבוקשות משפת מחשב לשפת מכונה ומעביר אותן להתקן. קיימים מנהלי התקנים סטנדרטיים עבור כל משפחה של התקנים (מדפסות, צגים, עכברים וכולי) המאפשרים שימוש בסיסי ברכיבים. עבור רוב ההתקנים, מספק יצרן ההתקן מנהלי התקנים המתאימים להתקן ומרחיבים את הפעילות שלו ביחס לנדרש בתקן.
ממשק תוכנה (API)

API (ראשי תיבות של Application Programming Interface – ממשק תכנות יישומים) – ממשק זה מאפשר לכותבי היישומים להשתמש בשירותיה של מערכת ההפעלה, כמו ציור של חלונות על המסך, אחסון מידע בקבצים, ושימוש בזיכרון המחשב (RAM), מבלי שיזדקקו לנהל פעולות אלו בעצמם. כך, כותבי היישומים יכולים להתמקד במטרת היישום כמו עיבוד תמלילים, נגינת קובצי MP3, הכנת אלבום תמונות, ניהול חשבונות וכדומה.
את ממשק היישומים מממשת בדרך כלל רשימה של פונקציות שכותב היישום יכול להפעילן מתוך התוכנית שהוא כותב. פונקציות אלו עשויות להפעיל רכיב בממשק המשתמש, רכיב חומרה דרך ממשק החומרה, או שירות אחר שנותנת מערכת הפעלה כמו קשר עם יישומים אחרים.
סוגי מערכות הפעלה

פרק זה טעון עריכה. אנא תרמו לוויקיפדיה . ייתכן שתמצאו פירוט בדף השיחה.
מערכות שולחן עבודה, PC – Personal Computer systems
במערכות מחשב מסוג זה תפקידו של המחשב הוא לשרת את המשתמש הבודד ולכן מערכת הפעלה כזו פועלת על עקרונות של נוחות למשתמש וזמן תגובה מהיר. במערכות מסוג זה ניתן לאמץ טכנולוגיות ממערכות הפעלה גדולות יותר. דוגמאות למערכות כאלה:
Time-Sharing Systems – מחשבים אינטראקטיביים
זמן המעבד מחולק בין מספר משימות (jobs), אשר מאוחסנות בזיכרון ובדיסק (המעבד מוקצה אך ורק למשימה אשר נמצאת בזיכרון). כאשר אין מספיק מקום בזיכרון, נעשה שימוש בזיכרון וירטואלי, כלומר המידע השייך למשימה מועבר פנימה והחוצה מהזיכרון לדיסק.
מערכות מקביליות – מחשב מקבילי הוא מחשב המצויד ביותר ממעבד אחד, עם תקשורת צמודה:
מערכות הפעלה מקביליות הן Tightly coupled systems, כלומר המעבדים חולקים זיכרון ושעון. התקשורת נעשית לרוב דרך הזיכרון המשותף.
יתרונות המערכת המקבילית הם תפוקה מוגברת; חיסכון – ניצול של מספר מעבדים עם זיכרון ושעון יחיד; אמינות גבוהה – כל מעבד מגובה על ידי האחרים.
מערכות מקביליות הן סימטריות או אסימטריות:
מערכות הפעלה סימטריות (SMP – Symmetric Multi Processing) – כל מעבד מריץ עותק זהה של מערכת ההפעלה. מעבדים רבים יכולים לרוץ בו־זמנית. רוב מערכות ההפעלה המודרניות תומכות ב־SMP.
מערכות הפעלה אסימטריות – לכל מעבד מקצים משימה (task) ספציפית. מערכות מסוג זה נפוצות במערכות גדולות מאוד.
מערכות מבוזרות – במערכות אלו החישוב מבוזר בין מספר מעבדים פיזיים.
מערכות אלו הן Loosely coupled system – לכל מעבד יש את הזיכרון המקומי שלו. המעבדים מתקשרים ביניהם דרך קווי תקשורת מסוגים שונים, כמו אפיקים (buses) מהירים או קווי טלפון. יתרונות המערכת המבוזרת הם שיתוף משאבים, אמינות, שיתוף בעומס המאפשר חישוב מהיר יותר.
מערכות זמן־אמת – מערכות מחשב אשר בהן יש דרישות לביצועים בזמנים מסוימים. הן נחלקות לשני סוגים:
Hard real-time – במערכות כאלה מובטח כי זמן הריצה הגרוע ביותר האפשרי לא עובר רף מסוים. בשל האיטיות היחסית של אחסון הזיכרון המשני, במערכות Hard real-time שטח הזיכרון המשני מוגבל או שלא נעשה בו כלל שימוש והמידע מאוחסן בזיכרון קצר טווח או בזיכרון לקריאה בלבד (ROM). קיימת התנגשות בין דרישות אלו לדרישות של time-sharing systems, ולכן שילוב כזה לא נתמך על ידי מערכות הפעלה שנועדו למגוון מטרות (להבדיל ממערכות הפעלה ייעודיות).
Soft real-time – במערכות כאלה המשתמש מרוצה יותר כאשר המערכת מגיבה בצורה אופטימלית, אך בו בזמן המשתמש לא יראה תגובה איטית יותר כ"כישלון". סוג זה שימושי ביישומים כגון מולטימדיה ומציאות מדומה (virtual reality).
Handheld Systems – מערכות הפעלה אלו נמצאות בשימוש במחשבי כף יד ובטלפונים סלולריים מתקדמים. למערכות הפעלה מסוג זה יש זיכרון מוגבל, מעבדים איטיים ומסכי תצוגה קטנים.
משפחות מערכות הפעלה > מערכות הפעלה ממשפחת מיקרוסופט

מערכת ההפעלה הראשונה של חברת מיקרוסופט הייתה MS-DOS מערכת זו הייתה מערכת אצוות לא גרפית. בהמשך ניתן היה להלביש על מערכת הפעלה זו ממשק גרפי שנקרא Microsoft Windows 3.0 וגרסאות 3.1 ו־3.11 שלו. סדרת מערכות הפעלה עוקבת הייתה, חלונות 95, חלונות 98 וחלונות ME שהגרעין שלהם עדיין התבסס בחלקו על DOS. במקביל החל פיתוח חלונות NT בגרסאות 3.1‏, 3.5‏, 4.0 ו־5.0 הידועה גם בשם חלונות 2000 עבור מחשבים אישיים ו־Windows 2000 server לשרתים. הגרסה הבאה הייתה NT 5.1 הידועה גם כחלונות XP ו־Windows 2003 server. בנובמבר 2006 השיקה מיקרוסופט את חלונות ויסטה למחשבים אישיים ובאפריל 2008 השיקה את גרסת השרתים שנקראת Windows 2008 Server. באוקטובר 2009 השיקה מיקרוסופט את Windows 7 למחשבים אישיים ובמקביל את גרסת השרתים Windows 2008 R2 עם ממשק משתמש דומה. באוקטובר 2012 הושקה Windows 8 המתאימה גם למעבדי ARM (האופייניים למחשבי לוח וטלפונים חכמים), שולחן העבודה המסורתי הוחלף בממשק אריחים המותאם למסך מגע.
בנוסף ישנן גם מערכות הפעלה המנסות לחקות את פעולת מערכות ההפעלה ממשפחת מיקרוסופט, כדוגמת ReactOS ו־Haiku.
משפחות מערכות הפעלה > מערכות הפעלה מבוססות יוניקס

יוניקס היא מערכת הפעלה מסחרית אשר פותחה במעבדות בל. בהמשך פתחו חברות רבות מערכות הפעלה המבוססות על ליבת מערכת ההפעלה יוניקס. ביניהן AIX ,HP-UX, סולאריס, SunOS ,IRIX. משפחת BSD הכוללת את OS X ,FreeBSD ,NetBSD ,OpenBSD. ומשפחת לינוקס הכוללת הפצות רבות בהן דביאן GNU/לינוקס, Tails, אובונטו לינוקס, Suse ,RedHat, Fedora, מנדריבה, ג'נטו, סלאקוור, Linspire (לשעבר Knoppix,Lindows). מערכת ההפעלה לטלפון החכם אנדרואיד מבוססת על לינוקס.
משפחות מערכות הפעלה > משפחת IBM/360

מערכת ההפעלה הראשונה של משפחה זו הייתה IBM/360 ושווקה בתחילת שנות ה־60. מערכת הפעלה זאת הייתה מיועדת למחשבי Mainframe. ‏IBM עדיין משווקת מערכות הפעלה תחת משפחה זו. מערכות הפעלה אלה כוללות את IBM/370 ,IBM/4300, IBM/3080 ו־IBM/3090.
משפחות מערכות הפעלה > מערכות הפעלה אחרות

קיימות מערכות הפעלה רבות נוספות. חלקן בשימוש נרחב בעוד האחרות נכתבות עבור שימושים ספציפיים. iOS, אנדרואיד וסימביאן (לטלפונים חכמים) ו־PalmOS (למחשבי כף יד) הן שתי דוגמאות.
סוג נוסף של מערכות הפעלה דוגמת INtime מיועדות לטיפול במערכות קריטיות בזמן אמת.
קיימות מערכות הפעלה שיצורן הופסק מסיבות היסטוריות או שאוחדו לתוך מערכות הפעלה אחרות. בין אלה ניתן למצוא את CP/M,‏ Mac OS,‏ OS/2 וכולי.
פרצות אבטחה

לעיתים מתגלות במערכות הפעלה פרצות אבטחה המאפשרות להזיק למשתמש בהן. ניתן להתגונן מפני פרצות אלו על ידי התקנת טלאי אבטחה המסופקים על ידי יצרן מערכת ההפעלה.
ראו גם

תוכנה – מונחים
מערכת קבצים
סתוונית ירושלים

| סתוונית ירושלים |
| --- | --- |

מיון מדעי
ממלכה:: צומח
מערכה:: בעלי פרחים
מחלקה:: חד פסיגיים
סדרה:: שושנאים
משפחה:: סתווניים
סוג:: סתוונית
מין:: סתוונית ירושלים
שם מדעי
 Colchicum hierosolymitanum ‏פיינברון-דותן, 1953
סתוונית ירושלים (שם מדעי: Colchicum hierosolymitanum) היא צמח ממשפחת הסתווניתיים. בעבר השתייכה למשפחת השושניים שפוצלה לכמה משפחות.
סתוונית ירושלים היא צמח בגובה 5–10 ס"מ. הפקעת נמצאת באדמה קשה בעומק של עד 40 ס"מ, צורתה אליפטית וקוטרה 3.5-2 ס"מ, היא עטופה בקליפות חומות-אדמדמות יבשות. בתפרחת 5–9 עלי-עטיף שמתפתחים לאחר הפריחה. בכל בצל עד 40 פרחים שלא כולם צומחים באותו הזמן כך שניתן לראות פרחים צעירים ליד פרחים נובלים. הפריחה של המין בין אוקטובר לינואר.
בית גידול הוא קרקעות כבדות שונות בשטחים עשבוניים ובתוך סירה קוצנית. הצמח פזור עד נדיר ביהודה, שומרון, גליל תחתון ועמק החולה. מצוי בגולן, בגליל העליון ובחרמון הנמוך.
באזור ירושלים כמעט ונעלמה תחת הבנייה ונשמרה בעמק המצלבה, בגבעת התנ"ך וגם בגן הבוטני האוניברסיטאי בגבעת רם, ירושלים. בגן הבוטני היא פורחת מסוף אוקטובר ועד לאמצע נובמבר. גם נמצא בשכונת ארמון הנציב: ב"מצפתל" ובגינה הקהילתית ברחוב אדם.